《韩克赞求存一道人诗》
明代·徐庸

韩君魏公之子孙，世家久矣为清门。传圭袭组来有自，九天雨露蒙深恩。

阖闾城西寄踪迹，万殊虽多号存一。纤微私欲讵能蔽，方寸昭然湛虚白。

居除务外惟执中，诚敬守持多厥功。良相良医念先德，平生志在苏疲癃。

肯分贫寠并豪富，邀请人来随即赴。橘叶浪称庭内井，杏花空满门前路。

乌飞兔走春又秋，不二价闻追相休。汗青他日立佳传，董狐直笔文章优。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。